b'\n_START_ARTICLE_\nAlvar John Hayes\n_START_PARAGRAPH_\nAlvar John Hayes (9. maaliskuuta tai 5. toukokuuta 1896 Korpilahti \xe2\x80\x93 10. lokakuuta 1955) oli amerikansuomalainen vasemmistoaktivisti ja osuustoimintamies._NEWLINE_Hayes syntyi ter\xc3\xa4sty\xc3\xb6l\xc3\xa4isen perheeseen, joka muutti Yhdysvaltoihin pojan ollessa seitsenvuotias. H\xc3\xa4n k\xc3\xa4vi koulunsa Pennsylvanian Monessenissa, opiskeli vuoden Pittsburghin yliopistossa ja valmistui Pennsylvanian normaalikoulusta vuonna 1917. Sen j\xc3\xa4lkeen Hayes ty\xc3\xb6skenteli opettajana, konepajaty\xc3\xb6l\xc3\xa4isen\xc3\xa4 ja toimistoty\xc3\xb6ntekij\xc3\xa4n\xc3\xa4. H\xc3\xa4n oli Neuvosto-Karjalan avustuskomitean sihteeri New Yorkissa vuosina 1922\xe2\x80\x931923 ja sen j\xc3\xa4lkeen Ty\xc3\xb6miehen toimittaja viiden vuoden ajan. Vuonna 1928 Hayesista tuli amerikansuomalaisen Keskusosuuskunnan Cooperative Pyramid Builder -lehden toimittaja. H\xc3\xa4n toimitti my\xc3\xb6s sen jatkajaa Cooperative Builderia vuosina 1929\xe2\x80\x931935._NEWLINE_Hayes kuului yhdysvaltalaisten kommunistien Workers Partyyn, sen nuorisoj\xc3\xa4rjest\xc3\xb6\xc3\xb6n ja Suomalaiseen Ty\xc3\xb6v\xc3\xa4enj\xc3\xa4rjest\xc3\xb6\xc3\xb6n. H\xc3\xa4net erotettiin puolueesta Keskusosuuskunnan hallinnasta k\xc3\xa4ydyn taistelun aikana. Hayes ty\xc3\xb6skenteli Keskusosuuskunnan neuvontaosaston johtajana vuosina 1935\xe2\x80\x931938 ja osuuskunnan p\xc3\xa4\xc3\xa4johtajana vuosina 1938\xe2\x80\x931948. H\xc3\xa4n oli my\xc3\xb6s National Cooperatives -osuuskunnan toimitusjohtaja vuosina 1945\xe2\x80\x931949 ja Cooperative League -yhteisty\xc3\xb6elimen johtaja vuosina 1943\xe2\x80\x931946.'